BREZNO/HARMANEC. S prípadmi týraných psíkov akoby sa roztrhlo v posledných dňoch vrece. Ľudia na Slovensku sa ešte nestihli spamätať z otrasného prípadu psíka, ktorému na východe Slovenska niekto vypálil kyselinou obe očká a ďalšie dva smutné prípady hlásia z nášho regiónu. V útulku Tuláčik v Brezne sa ujali psíka Sammyho, ktorého našli v blízkej osade, kde tíško čakal na záchranu. Ako píšu na stránke Tuláčika, bol dobitý, uzimený, vysilený, vychudnutý a vystrašený. Okamžite absolvoval veterinárne ošetrenie a čaká v Tuláčiku na svoju druhú šancu. Viac o možnostiach pomoci pre Sammyho sa dočítate TU.
Šancu na záchranu už nebude mať Tulo, ktorý žil v otrasných podmienkach v Harmanci. V koterci, plnom bahna a výkalov trávil svoje posledné dni. O smutnom prípade informujú na stránke Československého kastračného programu. Okolo chodilo mnoho ľudí, no nik nebol schopný celé mesiace, možno aj roky upozorniť na to, že tento psík žije v príšerných podmienkach.
"Tula sme prevzali po dobrom, darovacou zmluvou, nakoľko právo odobrať zviera má len RVPS, ktorá by na miesto prišla až v januári po sviatkoch a Tulo by sa tohto zásahu už zrejme nedožil," píšu na stránke.
Hoci dúfali, že mu ešte dokážu pomôcť, zverolekár potvrdil, že stav Tula, ktorý už nedokázal sám chodiť a zrejme trpel veľkými bolesťami, je prakticky beznádejný.
Ešte sa potešil z misky kvalitných granuliek, aké zrejme dovtedy neochutnal, no rontgen ukázal, že jeho bedrové kĺby a chrbtica v panvovej oblasti boli natoľko poškodené a bolestivé, že jediná možnosť, ako mu od bolesti uľaviť, bolo nechať ho odísť...